บลจ.กรุงศรีคว้า3รางวัลกองทุนยอดเยี่ยม
บลจ.กรุงศรี บริหารกองทุนหุ้นเจ๋ง คว้า 3 รางวัลกองทุนยอดเยี่ยมปี 54 จากมอร์นิ่งสตาร์และมันนี่ แอนด์ เวลธ์
15 มี.ค. 2555

บลจ.กรุงศรี บริหารกองทุนหุ้นเจ๋ง คว้า 3 รางวัลกองทุนยอดเยี่ยมปี 54 จากมอร์นิ่งสตาร์และมันนี่ แอนด์ เวลธ์ 




นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี  เปิดเผยว่า บลจ.กรุงศรี ได้รับ 3 รางวัลกองทุนยอดเยี่ยมประจำปี 2012 จากงานประกาศรางวัล Morningstar Fund Awards Thailand 2012 – Money &amp; Wealth LTF/RMF Fund Awards 2012 ประกอบด้วยกองทุนตราสารทุน 2 รางวัลจาก Morningstar ได้แก่  กองทุนเปิดกรุงศรีหุ้นปันผล (KFSDIV) และกองทุนเปิดกรุงศรีหุ้นไดนามิค (KFDYNAMIC)และกองทุนรวมหุ้นระยะยาว (LTF) อีก 1 รางวัลจาก Money &amp; Wealth ได้แก่ กองทุนเปิด    กรุงศรีหุ้นระยะยาวปันผล (KFLTFDIV)  
“กองทุน KFSDIV และกองทุน KFLTFDIV ได้รับรางวัลกองทุนยอดเยี่ยมต่อเนื่องเป็นปีที่ 2 โดยสองกองทุนจะลงทุนในหุ้นที่มีแนวโน้มจ่ายเงินปันผลดีทั้งในปัจจุบันและอนาคตทำให้กองทุนมีผลการดำเนินงานโดดเด่นอย่างต่อเนื่อง สามารถจ่ายเงินปันผลอย่างสม่ำเสมอนับจากวันจัดตั้งกองทุน โดยกองทุน KFSDIV จ่ายเงินปันผลรวม 13 ครั้ง เป็นเงิน 6.50 บาท กองทุน KFLTFDIVจ่ายเงินปันผลรวม 7 ครั้ง เป็นเงิน 4.84 บาท”นายฉัตรพี กล่าว
สำหรับกองทุน KFDYNAMIC ได้รับรางวัลกองทุนยอดเยี่ยมจากเวทีมอร์นิ่งสตาร์ในปีนี้เป็นครั้งแรก  มีนโยบายลงทุนในหุ้นของบริษัทขนาดใหญ่ที่มีอัตราการเติบโตสูง และมีความสามารถในการรับมือกับความเสี่ยงต่างๆ ที่อาจส่งผลกระทบต่อการดำเนินกิจการได้ดี  โดยกองทุนอาจมีการลงทุนในหุ้นปันผลบ้างในช่วงที่ภาวะตลาดไม่ค่อยดี โดยปีที่ผ่านมากองทุน KFDYNAMIC สามารถสร้างผลตอบแทนให้แก่ผู้ลงทุนประมาณ 9 –10% ถือเป็นผลตอบแทนที่ค่อนข้างสูง  
“การที่ บลจ.กรุงศรี ได้รับรางวัลอย่างต่อเนื่องจากเวทีมอร์นิ่งสตาร์เป็นปีที่ 2 รวมทั้งสิ้น 6 รางวัล เป็นเครื่องพิสูจน์ผลงานที่โดดเด่นต่อเนื่อง แสดงให้เห็นถึงความมุ่งมั่นในการบริหารจัดการกองทุนที่รอบคอบรัดกุม โดยเราให้ความสำคัญกับการศึกษาและวิเคราะห์ข้อมูลอย่างเป็นระบบ  ไม่ว่าจะเป็นข้อมูลในอดีต ปัจจุบัน สิ่งที่สำคัญที่สุดคือการทำ Company Visit เพื่อพูดคุยและสัมภาษณ์ผู้บริหารของบริษัทแบบเจาะลึกเพื่อความมั่นใจในอนาคตของบริษัทที่เลือกลงทุน   โดยเลือกลงทุนในกิจการที่มีความมั่นคงขณะเดียวกันก็ต้องสร้างความมั่งคั่งด้วยผลกำไรที่ดี   มีศักยภาพสูง  มีความสามารถในการปรับตัวให้สอดคล้องกับกับความผันผวนจากเศรษฐกิจโลก  เพื่อเพิ่มโอกาสในการสร้างผลตอบแทนที่ดีอย่างสม่ำเสมอภายใต้ระดับความเสี่ยงที่เหมาะสม ซึ่งบลจ.กรุงศรี จะมุ่งมั่นพัฒนามาตรฐานการบริหารจัดการกองทุนเพื่อผลประโยชน์ของผู้ลงทุนเป็นสำคัญ”นายฉัตรพี กล่าว